Ατυχήματα στο σχολικό περιβάλλον
Authors: Δόλωμα Δήμητρα 
Published: April 2022

Σκοπός της παρούσας έρευνας ήταν η διαχρονική μελέτη της επίδρασης της Αδρής Κινητικής Συναρμογής (AΚΣ) και της Βηματομετρικής Φυσικής Δραστηριότητας (ΒΦΔ) στην πρόκληση ατυχημάτων στο σχολικό περιβάλλον. Το αρχικό δείγμα της έρευνας αποτέλεσαν 100 μαθητές-τριες της Α΄ τάξης Δημοτικών Σχολείων της Κομοτηνής. Στο τρίτο έτος διεξαγωγής της έρευνας συμμετείχαν 42 μαθητές-τριες. Κατά τη διάρκεια κάθε σχολικού έτους πραγματοποιούνταν μετρήσεις, τον μήνα Οκτώβριο και Μάιο. Η ΑΚΣ μετρήθηκε μία φορά στην αρχή κάθε μήνα (συνολικά έξι χρονικές στιγμές) με τη χρήση της δέσμης Korper- Koordinations Test Für Kindern (ΚΤΚ test battery) (Kiphard & Schilling, 2007). Η καταγραφή της ΒΦΔ πραγματοποιήθηκε δυο φορές σε κάθε έτος (συνολικά έξι χρονικές στιγμές) με τη χρήση του βηματόμετρου Omron HJ-720IT-E2. Η καταγραφή των ατυχημάτων πραγματοποιήθηκε με τη χρήση της ελληνικής έκδοσης (Christoforidis & Kambas, 2007) του «Student Injury and Incident Report for use in Swedish Schools» (Laflamme, Menckel & Aldenberg, 1998). Οι στατιστικές αναλύσεις που πραγματοποιήθηκαν ήταν: α. στοιχεία περιγραφικής στατιστικής, β. visual binning για την ομαδοποίηση του δείγματος όσον αφορά στην ΑΚΣ, τη ΒΦΔ και τον Δείκτη Μάζας Σώματος (ΔΜΣ), γ. ανάλυση διακύμανσης για επαναλαμβανόμενες μετρήσεις για τον έλεγχο της επίδρασης των παραγόντων «μέτρηση» και «φύλο» στις 6 μετρήσεις της ΑΚΣ και της ΒΦΔ, δ. ανάλυση συνδιακύμανσης, με συνδιακυμαντή το φύλο για την εξέταση της σχέσης μεταξύ της συνολικής επίδοσης στη δέσμη ΚΤΚ και τον αριθμό των συμβάντων και τη διερεύνηση της σχέσης μεταξύ ΒΦΔ και του αριθμού των συμβάντων, καθώς και του ΔΜΣ και του αριθμού των συμβάντων. ε. ανάλυση παλινδρόμησης για την πρόβλεψη των ατυχημάτων μέσα από την ΑΚΣ, τη ΒΦΔ και τον ΔΜΣ. Τα αποτελέσματα έδειξαν ότι: α. τα περισσότερα ατυχήματα συνέβησαν στο διάλειμμα (73,7%), σε στεγνή ασφάλτινη αυλή (80%). Η δραστηριότητα που εκτελούσαν οι μαθητές δεν ήταν οργανωμένη (86,8%), κύριες αιτίες των ατυχημάτων ήταν το παραπάτημα (36,8%) και η σύγκρουση με άλλο άτομο (27,6%) με αποτέλεσμα να υπάρξουν εκδορές (81,6%) από βιασύνη (30,3%) και υπερβολικό ζήλο για την επίτευξη των δραστηριοτήτων(27,6%) β. υπήρξε στατιστικά σημαντική βελτίωση της ΑΚΣ από το 1ο έτος στο 2ο. γ. υπήρξε στατιστικά σημαντική βελτίωση της ΒΦΔ από έτος σε έτος. δ. δεν παρατηρήθηκαν στατιστικά σημαντικές διαφορές στην ΑΚΣ και στη ΒΦΔ προς το φύλο. ε. το φύλο δεν σχετιζόταν με τον αριθμό των ατυχημάτων. στ. η ΑΚΣ είχε σημαντική επίδραση στον αριθμό των ατυχημάτων μόνο στην Γ΄ τάξη. ζ. η ΒΦΔ δεν σχετιζόταν με τον αριθμό των ατυχημάτων σε καμία τάξη, αλλά και στο σύνολο των τριών τάξεων. η. ο ΔΜΣ δεν είχε επίδραση στον αριθμό των ατυχημάτων σε καμία τάξη, αλλά και στο σύνολο των τριών τάξεων. θ. τα επίπεδα της ΒΦΔ είναι στατιστικά σημαντικός παράγοντας διαφοροποίησης της ΑΚΣ. ι. τα επίπεδα του ΔΜΣ αποβαίνουν παράγοντας διαφοροποίησης της ΑΚΣ. ια. η ΑΚΣ, η ΒΦΔ και ο ΔΜΣ συμβάλλουν, αλλά όχι στατιστικά σημαντικά, στην πρόβλεψη του αριθμού των ατυχημάτων. Από τη στατιστική επεξεργασία των δεδομένων της έρευνας διαπιστώθηκε ότι ο αριθμός των ατυχημάτων στο σχολικό περιβάλλον δεν σχετίζεται με τα επίπεδα της ΑΚΣ., της ΒΦΔ και του ΔΜΣ και οφείλεται πιθανόν σε άλλους παράγοντες.